
CAMERA DEPUTAŢILOR

	COMISIA JURIDICĂ,

AVIZ

asupra proiectului de Lege pentru modificarea Legii nr.279/2005 privind ucenicia la locul de muncă și a Legii nr.335/2013 privind efectuarea efectuarea stagiului pentru absolvenții de învățământ superior

În conformitate cu prevederile art. 95 și 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată în procedură de urgență, spre dezbatere şi avizare, cu proiectul de Lege pentru modificarea Legii nr.279/2005 privind ucenicia la locul de muncă și a Legii nr.335/2013 privind efectuarea efectuarea stagiului pentru absolvenții de învățământ superior, trimisă cu adresa Plx. 186 din 8 mai 2017, înregistrată cu nr. 4C-11/530 din 9 mai 2017.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 2 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a adoptat, proiectul de Lege în ședința din 2 mai 2017.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut inițiativa legislativă în şedinţa din 16 mai 2017.


Proiectul de Lege are ca obiect de reglementare modificarea Legii nr. 279/2005 privind ucenicia la locul de muncă și a Legii nr. 335/2013 privind efectuarea stagiului pentru absolvenții de învățământ superior, în scopul sprijinirii angajatorilor care nu dispun de resurse financiare, în vederea păstrării muncitorilor calificați, pe de o parte, precum și pentru a încheia contracte de stagiu pe de altă parte. În acest sens, prin proiectul de Lege se prevede acordarea pentru angajatori care încheie contracte de ucenicie sau contracte de stagiu a unei sume de 1.125 lei/lună în cazul contractului de ucenicie și 1.350 lei/lună în cazul contractului de stagiu pe întreaga durată a acestora, sume ce vor fi achitate din bugetul asigurărilor de șomaj, în limita fondurilor alocate cu această destinație.

Membrii Comisiei au examinat inițiativa legislativă supusă avizării, expunerea de motive și avizul favorabil, cu observaţii şi propuneri, al Consiliului Legislativ nr. 173 din 29 martie 2017.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de Lege. 

În raport de obiectul şi conţinutul reglementării, inițiativa legislativă face parte din categoria legilor organice.

